

VLADA REPUBLIKE HRVATSKE

Zagreb, 1. kolovoza 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Vlada Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Operativnih programa nacionalnih manjina za razdoblje 2024. - 2028. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**O D L U K U**

**o donošenju Operativnih programa nacionalnih manjina**

**za razdoblje 2024. - 2028.**

**I.**

Donose se Operativni programi nacionalnih manjina za razdoblje 2024. - 2028. (u daljnjem tekstu: Operativni programi).

**II.**

Nositelji provedbe pojedinih aktivnosti iz Operativnih programa dužni su na svojim proračunskim stavkama planirati sredstva za provedbu pojedinih aktivnosti u predstojećem proračunskom razdoblju.

**III.**

Zadužuje se Ured za ljudska prava i prava nacionalnih manjina da Vladi Republike Hrvatske dostavlja izvješće o provođenju Operativnih programa do kraja veljače za prethodnu godinu.

Zadužuje se Ured za ljudska prava i prava nacionalnih manjina da izradi upute za izvještavanje o provedbi aktivnosti Operativnih programa na temelju kojih će nositelji aktivnosti jednoobrazno podnositi izvješća.

**IV.**

Zadužuje se Ured za ljudska prava i prava nacionalnih manjina da Operativne programe objavi na svojim mrežnim stranicama, a da o donošenju Operativnih programa, na odgovarajući način, izvijesti sva nadležna tijela nositelje provedbenih aktivnosti.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Programom Vlade Republike Hrvatske 2024. - 2028. utvrđeno je da će Vlada nastaviti promovirati kulturu tolerancije, dosljedno provoditi politiku vladavine prava i prava nacionalnih manjina zajamčenih Ustavom, Ustavnim zakonom o pravima nacionalnih manjina i zakonima. Vlada će također nastaviti dosljedno štititi i unaprjeđivati ljudska i manjinska prava zajamčena sklopljenim međunarodnim i međudržavnim ugovorima, sporazumima i konvencijama te Ugovorom o pristupanju Republike Hrvatske Europskoj uniji.

Nadalje, utvrđeno je da će Vlada u suradnji sa zastupnicima nacionalnih manjina u roku od 60 dana donijeti Operativne programe nacionalnih manjina za razdoblje 2024. - 2028. koji postaju sastavni dio Programa Vlade, a o kojima će se održavati mjesečne konzultacije predsjednika Vlade i zastupnika nacionalnih manjina.

Slijedom utvrđenih obveza, Vlada Republike Hrvatske je 13. lipnja 2024. donijela Odluku o izradi operativnih programa nacionalnih manjina za razdoblje 2024. - 2028., kojima će se odrediti mehanizme osiguranja zaštite prava nacionalnih manjina te podrške djelovanju njihovih tijela, u skladu s Ustavnim zakonom o pravima nacionalnih manjina i drugim posebnim propisima.

Operativni programi za nacionalne manjine za razdoblje 2024. - 2028. sastoje se od:

* operativnog programa koji sadrži aktivnosti koje se odnose na sve nacionalne manjine koje su navedene u Izvorišnim osnovama Ustava Republike Hrvatske
* 8 posebnih operativnih programa koji sadrže aktivnosti koje se odnose na pojedine nacionalne manjine s obzirom na njihove specifičnosti i potrebe unaprjeđenja postojeće razine njihove zaštite.

Posebni operativni programi izrađeni su za: bošnjačku nacionalnu manjinu; albansku, crnogorsku, makedonsku i slovensku nacionalnu manjinu; češku i slovačku nacionalnu manjinu; mađarsku nacionalnu manjinu; romsku nacionalnu manjinu; austrijsku, bugarsku, njemačku, poljsku, rumunjsku, rusinsku, rusku, tursku, ukrajinsku, vlašku i židovsku nacionalnu manjinu; srpsku nacionalnu manjinu, talijansku nacionalnu manjinu.

Ovim Operativnim programima definirano je ukupno 209 aktivnosti, od toga je 56 aktivnosti definirano u operativnom programu koji se odnosi na sve nacionalne manjine, dok je po posebnim operativnim programima ukupno definirano 153 aktivnosti. U odnosu na Operativne programe nacionalnih manjina za razdoblje 2021. - 2024. povećan je broj aktivnosti za 41 aktivnost (ukupno je bilo 168 aktivnosti - 50 aktivnosti se odnosilo na sve nacionalne manjine, a 118 aktivnosti bilo po posebnim operativnim manjinama).

Sve aktivnosti iz ovih Operativnih programa provodit će se kontinuirano tijekom razdoblja za koje se ovi Operativni programi donose.

Operativni programi nastavak su kontinuiranog rada Vlade na unaprjeđivanju postojeće razine zaštite prava nacionalnih manjina te se nastavljaju na Operativne programe nacionalnih manjina za razdoblje 2021. - 2024., iz kojih su preuzete kontinuirane programske aktivnosti te aktivnosti koje nisu u cijelosti provedene.

Ovim Prijedlogom odluke zadužuje se Ured za ljudska prava i prava nacionalnih manjina da Vladi Republike Hrvatske dostavlja godišnja izvješća o provođenju Operativnih programa.